KIRJALLINEN KYSYMYS E-1543/01 esittäjä(t): Erik Meijer (GUE/NGL) komissiolle. Tukitoimet eläinten ja lihan kuljetusten vähentämiseksi ja tukien myöntämisen aiheuttaman turhan kaupankäynnin estämiseksi.



Virallinen lehti nro 364 E , 20/12/2001 s. 0142 - 0143



KIRJALLINEN KYSYMYS E-1543/01 esittäjä(t): Erik Meijer (GUE/NGL) komissiolle (28. toukokuuta 2001) Aihe: Tukitoimet eläinten ja lihan kuljetusten vähentämiseksi ja tukien myöntämisen aiheuttaman turhan kaupankäynnin estämiseksi Tapahtuuko sellaista, että kauppiaat, jotka saavat tukea EU:n ulkopuolelle tehtävää vasikoiden vientiä varten, tuovat ja vievät samoja vasikoita - jotka päätyvät lopulta kaatopaikalle - edestakaisin saadakseen vientituen useampaan kertaan? Voiko komissio vahvistaa, että riippumattomien lihatarkastusten poistaminen ja ylikuumentamalla tapahtuvan liha- ja luujauhon steriloinnin käytön vähentäminen ovat vaikuttaneet BSE-taudin leviämiseen Isossa-Britanniassa? Mistä syystä elävän karjan talleja ja lihan varastointiin tarkoitettuja tiloja ei voida tällä hetkellä suurentaa? Suurentamalla näitä tiloja tartunnan saaneilla eläimillä olisi aikaa toipua ja kulutukseen tarkoitettua lihaa voitaisiin varastoida asianmukaisesti välittömän tuhoamisen sijaan? Onko komissio tietoinen siitä suhteesta, joka vallitsee korkotukien, verojärjestelyjen, taloudellisten kannustimien, tukihintojen, energiatukien, kauppaa ja tuottajia hyödyttävien ympäristötukien sekä epidemiasta yhteiskunnalle koituvien kokonaiskustannusten välillä? Millainen tämä kustannus-hyötysuhde oli vuosina 1995-2000, kun kutakin vuotta arvioidaan erikseen? Onko komissio valmis osallistumaan sellaisen maatalousalan kestävyysindeksijärjestelmän kehittämiseen ja edistämiseen, josta myönnettäisiin sitä suurempia veroetuja, mitä vähemmän tuotetta on kuljetettu, mikä ehkäisisi elävien eläinten ja lihan edestakaista kuljettamista? David Byrnen komission puolesta antama vastaus (27. heinäkuuta 2001) 1. Vasikoiden viennille ei myönnetä vientitukea. Vientitukea myönnetään puhdasrotuisten siitoseläinten ja teurasnautojen viennille. Tuen myöntämisehdot mahdollistavat vientitoiminnan todenperäisyyden arvioimisen. Komissiolla ei ole käytettävissään tietoja, jotka oikeuttaisivat epäilemään, että tämän kaltaisia petoksia tapahtuisi. 2. Komissio ei ole tutkinut, onko naudan spongiformisen enkefalopatian (BSE:n) leviäminen yhteydessä Yhdistyneessä kuningaskunnassa noudatettavaan lihantarkastusmenetelmään. Se ei ole tutkinut myöskään yhteyttä erityisiin muutoksiin, joita on saatettu tehdä Yhdistyneen kuningaskunnan eläinjätteitä koskeviin renderointistandardeihin; se on kuitenkin nyt hyväksynyt, että pääasiallisesti leviäminen tapahtui käytettäessä rehuna infektoitunutta lihaluujauhoa. 3. Kun esiintyy tiettyjä nopeasti leviäviä eläintauteja, esimerkiksi suu- ja sorkkatautia tai klassista sikaruttoa, yhteisön lainsäädännössä on säädetty useista tarkastustoimenpiteistä, joita ovat muun muassa eläinten teurastus ja hävittäminen saastuneilla tiloilla sekä naapuritiloilta tai muilta tiloilta, joissa tautia epäillään esiintyvän, peräisin olevien eläinten liikkumisen rajoittaminen, sillä näillä eläimillä saattaa olla itämisvaiheessa oleva tauti. Jos tietyt ehdot täyttyvät, eläimiä voi kuitenkin siirtää rajoitusten kohteena olevilta tiloilta teurastamoihin. Yleensä niiden lihaa ei voi pitää tavalliseen tapaan kaupan, koska se tulee eläimistä, joiden terveystilanne on epävarma, ja liha on käsiteltävä siten, että varmistetaan kaikkien mahdollisesti kyseistä tautia aiheuttavien aineiden tuhoutuminen. Tällaisen lihan varastointitilojen suurentaminen ei todennäköisesti olisi kannattavaa, koska terveystakuut pitkittyneessä varastoinnissa eivät ole riittäviä. Tiloilla käytettävissä olevan tilan suurentaminen voisi auttaa vähentämään eläinten hyvinvointiin liittyviä ongelmia, joita voi esiintyä erityisesti rajoitusten alaisilla sikatiloilla. Seurauksena komission ehdotuksesta neuvoston direktiiviksi sikojen suojelun vähimmäisvaatimuksista annetun direktiivin 91/630/ETY muuttamisesta(1) neuvosto on parlamentin lausunnon saatuaan hiljattain muuttanut sikojen suojelun vähimmäisvaatimuksia, joista säädettiin 19. marraskuuta 1991 annetussa neuvoston direktiivissä 91/630/ETY(2). Uudessa direktiivissä säädetään lisätilasta emakoille ja nuorille emakoille. Jäsenvaltiot voivat kuitenkin säätää tiukemmista vaatimuksista kuin yhteisön lainsäädännössä, mikäli ne pitävät sitä tarpeellisena. 4. Komissiolla ei ole tietoa arvoisan parlamentin jäsenen esiin ottamaan aiheeseen liittyvästä tutkimuksesta eikä sillä ole käytettävissään kaikkia tarvittavia tietoja, jotta komission yksiköt voisivat toteuttaa sellaisen tutkimuksen, sillä useat huomioon otettavat tekijät eivät kuulu sen toimivaltaan. 5. Komissio on sitoutunut laatimaan kestävän kehityksen indikaattoreita maatalousalalla. Parlamentin jäsen voi perehtyä erityisesti kestävän kehityksen indikaattoreita käsittelevään valmisteluasiakirjaan(3) ja komission tiedonantoon(4) neuvostolle ja Euroopan parlamentille Ympäristökysymysten integroimista yhteiseen maatalouspolitiikkaan koskeviin indikaattoreihin tarvittavat tilastotiedot. Komissio muistuttaa kuitenkin parlamentin jäsenelle, että veroetujen käyttöönotto ei toistaiseksi kuulu yhteisön toimivaltaan. (1) EYVL C 154 E, 29.5.2001. (2) EYVL L 340, 11.12.1991. (3) SEC(2001) 266. (4) KOM(2001) 144 lopullinen.